{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":4,"n_cols":6,"rows_kept":4,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Nacrt prijedloga zakona o izmjenama i dopunama Zakona o osiguranju"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"HRVATSKI URED ZA OSIGURANJE","III. OCJENA I IZVORI SREDSTAVA POTREBNIH ZA PROVEDBU ZAKONA,\nČlanak 2.","Povodom objave s danom 17. srpnja 2025. u okviru sustava e-savjetovanje Nacrta prijedloga Zakona o izmjenama i dopunama Zakona o osiguranju, dostavlja se ovime kao komentar uza članak 2. toga nacrta prijedloga prikaz dijela odredaba Zakona o osiguranju (Narodne novine br. 30/2015, 112/2018, 63/2020, 133/2020, 151/2022 i 152/2024 – u daljnjem tekstu također: ZOS), koje se odnose na definiranje i reguliranje poslovanja društava za uzajamno osiguranje, te se predlagatelju Nacrta prijedloga Zakona o izmjenama i dopunama Zakona o osiguranju predlaže, da u okviru aktualnih izmjena i dopuna toga zakona razmotri i uzme u obzir niže navedene pripomene i komentare neovisno o činjenici, što nisu povezane niti s jednom odredbom ZOS-a čije izmjene i dopune su predviđene aktualnim nacrtom prijedloga Zakona o izmjenama i dopunama Zakona o osiguranju.\n\n\nU nastavku je pregled članaka ZOS-a te komentar odnosno objašnjenje iz kojih razloga konkretne odredbe smatramo nejasnim.\n\nČl.1. - Ovim se Zakonom uređuju:\n uvjeti za osnivanje, poslovanje i prestanak društava za osiguranje, društava za reosiguranje i društava za uzajamno osiguranje\n …..\n 5. povjerenik, reorganizacija, posebna uprava, likvidacija i stečaj društava za osiguranje, društava za reosiguranje i društava za uzajamno osiguranje…\n\nČl.3. \n• »društvo za osiguranje« je pravna osoba sa sjedištem u Republici Hrvatskoj koja obavlja poslove životnog ili neživotnog osiguranja, koja ima odobrenje Agencije za obavljanje poslova osiguranja i upisana je u sudski registar nadležnog trgovačkog suda\n• »društvo za uzajamno osiguranje« je pravna osoba sa sjedištem u Republici Hrvatskoj koja ima odobrenje Agencije za obavljanje poslova osiguranja i upisana je u sudski registar nadležnog trgovačkog suda\n\nČl.17. - Poslove osiguranja u Republici Hrvatskoj može obavljati:\n društvo za osiguranje sa sjedištem u Republici Hrvatskoj koje ima odobrenje Agencije za obavljanje poslova osiguranja\n društvo za uzajamno osiguranje sa sjedištem u Republici Hrvatskoj koje ima odobrenje Agencije za obavljanje poslova osiguranja…\n\nČl.19. - Društvo za osiguranje može biti osnovano samo kao dioničko društvo, europsko društvo (Societas Europea - SE) ili kao društvo za uzajamno osiguranje.\n\nČl. 203.st.5. - Subjekti nadzora Agencije prema odredbama ovoga Zakona su:\n društva za osiguranje, odnosno društva za reosiguranje sa sjedištem u Republici Hrvatskoj i njihove podružnice u Republici Hrvatskoj i izvan Republike Hrvatske\n društva za uzajamno osiguranje sa sjedištem u Republici Hrvatskoj i njihove podružnice u Republici Hrvatskoj i izvan Republike Hrvatske…\n\nČl. 262. - Odredbe ovoga Zakona o posebnoj upravi društva za osiguranje na odgovarajući se način primjenjuju na društvo za uzajamno osiguranje.\n\nČl. 282. i 283. propisuju posebne odredbe vezane za likvidaciju društva za uzajamno osiguranje\n\nČl.284.st.3. - Odredbe ovoga Zakona o stečaju društva za osiguranje na odgovarajući se način primjenjuju i na društvo za reosiguranje te društvo za uzajamno osiguranje.\n\nGlava XIX. – Društvo za uzajamno osiguranje, osobito odredbe čl. 357. st.3.i 4. - \n(3) Na odlučivanje o izdavanju odobrenja za obavljanje poslova osiguranja društvu za uzajamno osiguranje na odgovarajući se način primjenjuju odredbe ovoga Zakona o izdavanju odobrenja za obavljanje poslova osiguranja društva za osiguranje iz ovoga Zakona, a na prestanak i ukidanje tog odobrenja na odgovarajući se način primjenjuju odredbe ovoga Zakona propisane za prestanak i ukidanje odobrenja za obavljanje poslova osiguranja društva za osiguranje.\n(4) Na nadzor društva za uzajamno osiguranje Agencija će na odgovarajući način  primijeniti odredbe ovoga Zakona koje se odnose na nadzor društava za osiguranje.\n\nČlanak 365. - Na upravu društva za uzajamno osiguranje na odgovarajući se način primjenjuju odredbe ovoga Zakona o upravi društva za osiguranje.\n\nDakle, čl.19. jasno propisuje pravni oblik društva za osiguranje, dok ostali citirani članci navode društvo za uzajamno osiguranje kao poseban/zaseban subjekt slijedom čega postoji nerazumijevanje je li društvo za uzajamno osiguranje samo pravni oblik društva za osiguranja (kao i dioničko društvo i europsko društvo navedeno u čl 19. ZOS-a) ili zaseban subjekt. \n\nDodatno, u svrhu pojašnjenje prethodno navedenog, skrećemo pažnju i da dio odredaba ZOS-a propisuju da se na određena pitanja vezana za društva za uzajamno osiguranje, primjenjuju odredbe ZOS-a propisane za društva za osiguranje (primjerice čl.262. i 284.st.3.). Slijedom ovakvog izričaja, proizlazilo bi da se ostali dijelovi ZOS-a (kada se koristi samo pojam društvo za osiguranje), ne odnose i na društva za uzajamno osiguranje, a što dodatno doprinosi nejasnoći u primjeni odredaba ZOS-a na društvo za uzajamno osiguranje. \n\nTakođer, skrećemo pažnju na pitanje djelovanja društva za uzajamno osiguranje iz druge države članice na području RH budući da ZOS  u čl. 17. navodi sljedeće:\n\nPoslove osiguranja u Republici Hrvatskoj može obavljati:\n1. društvo za osiguranje sa sjedištem u Republici Hrvatskoj koje ima odobrenje Agencije za obavljanje poslova osiguranja\n2. društvo za uzajamno osiguranje sa sjedištem u Republici Hrvatskoj koje ima odobrenje Agencije za obavljanje poslova osiguranja\n3. društvo za osiguranje iz druge države članice koje, u skladu s ovim Zakonom, ima pravo obavljati poslove osiguranja putem slobode pružanja usluga ili poslovnog nastana\n4. društvo za osiguranje iz Švicarske Konfederacije koje je ima odobrenje nadležnoga nadzornog tijela za obavljanje poslova osiguranja i koje u skladu s ovim Zakonom ima pravo obavljati poslove osiguranja putem poslovnog nastana\n5. podružnica društva za osiguranje iz treće države koje ima odobrenje Agencije za obavljanje poslova osiguranja putem poslovnog nastana.\n(2) Društva iz stavka 1. ovoga članka smiju obavljati poslove osiguranja samo u onim vrstama osiguranja za koje imaju odobrenje za obavljanje poslova osiguranja.\n…….\n(4) Poslove osiguranja i poslove reosiguranja ne smije obavljati nitko drugi osim osoba iz ovoga članka.\n\n\nDodatni primjer je i članak 203. ZOS:\n\n(5) Subjekti nadzora Agencije prema odredbama ovoga Zakona su:\n1. društva za osiguranje, odnosno društva za reosiguranje sa sjedištem u Republici Hrvatskoj i njihove podružnice u Republici Hrvatskoj i izvan Republike Hrvatske\n2. društva za uzajamno osiguranje sa sjedištem u Republici Hrvatskoj i njihove podružnice u Republici Hrvatskoj i izvan Republike Hrvatske\n\n(6) Subjekti nadzora Agencije su i društva za osiguranje i društva za reosiguranje iz drugih država članica kada obavljaju poslove osiguranja putem poslovnog nastana ili putem slobode pružanja usluga na području Republike Hrvatske te pravne i fizičke osobe koje obavljaju poslove distribucije osiguranja, odnosno distribucije osiguranja i/ili reosiguranja, kada obavljaju poslove osiguranja putem poslovnog nastana ili putem slobode pružanja usluga na području Republike Hrvatske.\n\nIz prethodno citiranih odredaba čl. 17. i 203. ZOS-a, nejasno je je li subjekt nadzora i društvo za uzajamno osiguranje iz druge države članice, budući da se u stavku 5. izrijekom spominje društvo za uzajamno osiguranje sa sjedištem u RH i njegove podružnice kao subjekt nadzora, a u st. 6 su subjekti nadzora samo društva za osiguranje i društva za reosiguranje iz drugih država članica. Dakle, društvo za uzajamno osiguranje iz druge države članice i njegova podružnica nisu navedene.\n\nIako predmetne odredbe nisu predmet aktualnog nacrta izmjena ZOS-a, ističemo navedeno jer smatramo da se radi o nedovoljno jasnim odredbama, a kako smo prethodno pojasnili.","Nije prihvaćen","Primjedba se odnosi na odredbe važećeg Zakona o osiguranju koje nisu obuhvaćene predloženim izmjenama i dopunama Zakona. Slijedom navedenoga, navedena pitanja nisu bila predmet razmatranja u okviru ovoga zakonodavnog postupka već će biti razmotrena prilikom sljedećih izmjena predmetnog Zakona."]